
REFERAT AF BESTYRELSESMØDE
D. 6. OKTOBER 2026

[bookmark: _Hlk40792708]
Deltagere: John Petersson (JP), Asger Krebs (AKR), Jannie Hammershøi (JH) – via Teams (fra kl. ca. 16.00.), Lene van der Keur (LvdK) – via Teams, Jan S. Johansen (JSJ), Tine Rindum Teilmann (TRT), og Mads Brix Monggaard (MBM). 

Desuden deltog: Ivan Løvstrup (IVL), og Martin Elleberg Petersen (MEP).

Afbud: Maiken Schütt (MAS) – barsel, Rikke Rønholt Albertsen (RIK), og Christian Lykkeby Olsen (CLO).

Mødet indledtes med pkt. 15: Special Olympics National Board – Kommissorium, med deltagelse af idrætskonsulent Anette Svejstrup.



DAGSORDEN
Praktiske forhold
1. Godkendelse af dagsorden
2. [bookmark: _Hlk178838797]Godkendelse og underskrift af referat af senest afholdte bestyrelsesmøde
3. [bookmark: _Hlk178838834]Opfølgning på tidligere referater og åbentstående punkter heri
4. Fastsættelse af datoer og tid for møder for bestyrelsen
5. Internationale møder/konferencer
6. Internationale stævner/mesterskaber

Meddelelser fra bestyrelsen og ledelsen
7. Nyt fra ledelsen
8. Nyt fra bestyrelsens medlemmer

Sager til orientering
9. Kommende bestyrelsesdøgn – overordnet program og praktiske oplysninger
10. Springbrættet
11. Status på sponsor- og partnerarbejdet
12. Status på udviklingsaftaler/samarbejdsaftaler

Sager til beslutning
13.  Bordtennisgulv i træningshal
14. Værtskab for IPC board meeting
15. Special Olympics National Board – Kommissorium

	Sager til drøftelse – herunder evt. temadrøftelse af maksimalt 30 minutter

Eventuelt



PRAKTISKE FORHOLD

Ad 1	Godkendelse af dagsorden.
Dagsordenen blev godkendt.

Ad 2	Godkendelse og underskrift af referat af senest afholdte bestyrelsesmøde
Referatet fra bestyrelsesmøde den 17. august blev godkendt og underskrevet af de tilstedeværende bestyrelsesmedlemmer.	

	
[bookmark: _Hlk26529496]Ad 3	Opfølgning på tidligere referater og åbentstående punkter heri
	Intet til dette punkt.


Ad 4	Fastsættelse af datoer og tid for møder for bestyrelsen.
	Kommende bestyrelsesmøder:
· fredag den 30. oktober 2026 kl. 16 - lørdag den 31. oktober 2026 kl. 15 – Strategidøgn. Sted: Haraldskær Sinatur Hotel og Konference, Skibetvej 140, 7100 Vejle.
· torsdag d. 10. december 2026 kl. 15.30. 
· onsdag den 3. februar 2027 kl. 15.30.
· lørdag d. 10. april 2027 kl. 9.00. i Kolding. 
Mødet holdes i forbindelse med SO stævnet d. 9.-11. april 2027. Overnatning fra fredag til søndag.
· mandag 31. maj 2027 kl. 15.30.
· 10. september 2027 kl. 18.30. – 22.00. Mødet holdes i Kolding i forbindelse med Frivillighedsforum.


Ad 5	Internationale møder/konferencer
· 2026 IPC Membership Gathering, 7. – 9. november 2026, Berlin (JP, AKR og IVL)
· EU Special Olympics days 11. – 12. november 2026, Bruxelles (AKR og IVL)


Ad 6	Internationale stævner/mesterskaber
2026
· Powerchair Football, VM, 13.-23. oktober, Buenos Aires, Argentina.
· Cykling - bane, VM, 29. oktober – 1. november, Appeldorn, Holland.
· Bordtennis, VM, 13. - 19. november, Pattaya, Thailand.
2027
· SO stævne i bowling og håndbold, 9. – 11. april, Kolding
· Atletik, VM 19. - 27. juni, Tashkent, Uzbekistan
· CP-fodbold, EM, 24. juli - 5. august, Korsør, Danmark
· European Games (badminton, bordtennis, klatring, boccia, goalball, skydning, bueskydning mv.) 2. - 15. august, Genéve, Schweitz 
· Ridning, EM, 15. - 22. august, Randbøl, Danmark
· Cykling - landevej, VM, 24. august - 5. september, Rumilly, Haute-Savoie, Frankrig
· Cykling – bane, VM, 24. august - 5. september, Saint-Quentin-en-Yvelines, Frankrig
· Skydning, VM, 21. - 30. september, Osijek, Kroatien
· Special Olympics World Summer Games, 11.-25. oktober, Santiago, Chile
· Virtus Global Games, 22. november – 5. december, Kairo, Egypten
2028
· Paralympiske Lege, 15.-27. august, Los Angeles, USA


[bookmark: _Hlk150868246]MEDDELELSER FRA BESTYRELSEN OG LEDELSEN

Ad 7	Nyt fra ledelsen 
NYT FRA SPORTEN
ATLETIK
Atletik har været til NM i Uppsala 4-6.september. Stævnet var supergodt arrangeret og vanen tro, faldt der mange medaljer af til Danmark.
Især Frame Running fik igen understreget, at vi på kvindesiden er et stykke foran de andre nordiske lande. 
Andre præstationer der bør nævnes: Emilie Aaen debuterede på 100m med en guldmedalje som resultatet, Freya Jørgensen klarede sig godt i kørestolsrace, hvor hun vandt samtlige 4 konkurrencer, hun deltog i og så havde vi 2 debutanter med på 1500m: Kasper Sørensen fra AGF og Oliver Fischer fra Svendborg.
For første gang stillede Danmark også op i stafet, hvor Emilie, Freya, Kasper og Oliver løb 4x100m og blev nr. 4 ud af 7 hold. Sportsligt er der plads til forbedring i stafet, men løberne og tilskuerne havde en fest.
Andrea Overgaard fra Parasport Frederiksberg fik i øvrigt prisen for Best Performance ved NM for sin tid i 400m Frame Running.

BORDTENNIS
Peter og Freja har spillet elite-turneringen (højeste kategori) i Paris medio september. Peter tabte til den forsvarende PL- og verdensmester i semifinalen, men det var en kamp, hvor Peter havde muligheder og føringer i alle tre sæt, han tabte. Det er derfor med stor optimisme, at vi begynder en lang træningsperiode frem mod VM i november.
Peter og Freja tabte semifinalen i mixdouble 14. Det er samme mixdouble, som også skal spille sammen ved det kommende VM.

PL-kvalifikationsguiden for bordtennis er blevet offentliggjort. Det bliver en lang periode, hvor der potentielt skal spilles 10+ turneringer, hvis Peter, Freja og eventuelt andre skal kvalificere sig til PL.

BUESKYDNING
Anders Nørum fra Vejle Bueskyttelaug deltog i de almene Danske Mesterskaber i Bueskydning der blev afholdt den 22.-23. august i Køge. Efter der første 16 pile havde Anders noget overraskende en placering helt i toppen. Denne fine begyndelse holdt dog ikke hjem. Men lysten til bueskydning er fortsat stor og planen for 2027 er ved at blive lagt, der bydes både på EM i Geneve og VM i Australien. 

FRAME RUNNING
Lørdag den 26. september var Frame Running-landsholdet samlet til træningssamling. Programmet bød blandt andet på et oplæg fra Team Danmark om kost og ernæring med fokus på, hvordan den rette kost kan understøtte træningen, restitutionen og den sportslige udvikling.
Efter at Frame Running er kommet på atletikprogrammet ved De Paralympiske Lege i Los Angeles 2028, har landsholdet i løbet af året gennemført en række workshops med fokus på, hvad der kræves for at skabe de bedst mulige forudsætninger for at kunne kvalificere sig til PL.
I forbindelse med denne træningssamling blev årets tredje workshop afholdt. Her blev de gældende kvalifikationskrav frem mod PL 2028 gennemgået, så både atleter, hjælpere og trænere fik et tydeligere billede af de sportslige og formelle krav, der skal opfyldes i kvalifikationsperioden.

Workshoppen havde desuden fokus på, hvilke forhold man som atlet selv kan påvirke, og hvilke forhold man ikke har direkte indflydelse på. Det gav deltagerne mulighed for at reflektere over de forskellige faktorer, der spiller ind i et langsigtet eliteforløb, og sætte fokus på de områder, hvor den enkelte selv kan gøre en forskel.

Søndag den 27. september deltog landsholdet i Greve Afslutningsstævne, som var sæsonens sidste konkurrence. Her leverede alle gode præstationer og resultater, der giver et stærkt udgangspunkt for den kommende vintertræning og det videre arbejde frem mod næste sæson.

GOALBALL
Det danske herrelandshold har en bred trup. Truppen består af 9 spillere, hvoraf 7 er 25 år eller derunder, hvilket giver et solidt fundament for fortsat udvikling.
Herrerne står på ingen måde i den situation som vores damelandshold kom i for 3-4 år siden. Hvor vi havde så få atleter at holdet måtte lukkes ned. 

KØRESTOLSRUGBY
Det danske landshold i kørestolsrugby sluttede VM i São Paulo i Brasilien på en flot 6. plads.
Danmark nåede frem til kampen om 5. pladsen, hvor holdet mødte de regerende europa-mestre fra Frankrig. Her blev det til et nederlag på 55–62, og dermed sluttede Danmark som verdens sjettebedste hold.

PARA BEACH VOLLEYBALL
Para-Beach volleyball deltog ved EM i Slovenien 26-28.august.
Her tog holdet deres første sejr med landsholdet, da de slog Slovakiet i indledende runde. Samlet blev det til en 5.plads. 

PARACYKLING
VM-sølv til Danmark ved VM i paracykling
Det danske paracykellandshold deltog den 4.–7. september ved VM på landevej i Huntsville, Alabama. Danmark stillede med fire ryttere ved mesterskabet.
Emma Lund leverede det største danske resultat, da hun vandt VM-sølv i enkeltstarten i WT2. Hun var blot 24 sekunder fra VM-guldet og fulgte efterfølgende resultatet op med en 4.-plads i linjeløbet.
De øvrige danske ryttere ved VM var Martin Heggelund, Stephan Laukamp og William Wulff Frislev.

PARADRESSUR
Siden sidste bestyrelsesmøde har der været VM i dressur. 
Her giver vi et samlet overblik over de danske rytteres resultater:
Danmark vandt samlet i alt tre sølvmedaljer:
· Katrine Kristensen – sølv i Grand Prix A, grad II (individuel)
· Tobias Thorning Jørgensen – sølv i Grand Prix A, grad III (individuel)
· Tobias Thorning Jørgensen – sølv i freestyle, grad III
Alle fire danske ryttere kvalificerede sig til freestylefinalerne og sluttede dermed blandt de otte bedste i deres respektive grader.

Holdkonkurrencen:
Danmark sluttede på en flot 4. plads med samlet 225,867 procentpoint. Det danske holdresultat bestod af:
· Tobias Thorning Jørgensen: 77,067 %
· Katrine Kristensen: 76,167 %
· Sandra Lynge Eriksen: 72,633 %
Resultatet betød samtidig, at Danmark sikrede en holdkvote til De Paralympiske Lege i Los Angeles 2028. USA vandt holdkonkurrencen foran Tyskland og Nederlandene. Danmark var kun 1,772 procentpoint fra bronzemedaljen.

	Rytter og hest
	Grad
	Grand Prix A – individuel
	Grand Prix B – holdtest
	Freestyle

	Katrine Kristensen / Gørklintgårds Quater
	II
	Sølv – 75,310 %
	3. plads – 76,167 %
	4. plads – 79,307 %

	Tobias Thorning Jørgensen / Blue Hors Zackorado
	III
	Sølv – 75,100 %
	2. plads – 77,067 %
	Sølv – 79,940 %

	Sandra Lynge Eriksen / Inzurgenzy Firfod
	III
	9. plads – 71,467 %
	7. plads – 72,633 %
	8. plads – 74,260 %

	Line Thorning Jørgensen / Suarez
	IV
	7. plads – 70,083 %
	8. plads – 70,405 %
	8. plads – 71,715 %



PARA SNOOKER
Niklas B. Olsen spillede finale ved EM i parasnooker 2026 i gruppe 6, som er klassen for atleter med autisme.
I finalen stod Niklas over for Niall Pollitt fra Irland, men danskeren efterlod ingen tvivl om udfaldet. Med en sikker 3-0-sejr sikrede Niklas sig EM-guldet i parasnooker 2026 og dermed den europæiske titel for andet år i træk.
Det imponerende resultat bliver kun endnu stærkere af, at Niklas har været suveræn gennem hele mesterskabet. Han er gået hele vejen fra de indledende kampe til finalen uden at tabe en eneste frame.
Med sejren fortsætter Niklas en bemærkelsesværdig række af internationale topresultater. På blot to år har han nu vundet:
· EM-guld 2025
· VM-guld 2025
· EM-guld 2026
Niklas kan dermed kalde sig regerende europamester for andet år i træk og samtidig regerende verdensmester i parasnooker.
En imponerende præstation og endnu et stort internationalt resultat for dansk parasnooker.

POWERCHAIR FOOTBALL
Det danske Powerchair Football-landshold rejser i oktober til Buenos Aires i Argentina for at deltage ved VM, som afvikles den 17.–23. oktober.
Danmark kvalificerede sig til slutrunden efter en 5.-plads ved EM i Italien i 2025, hvor holdet sikrede den sidste europæiske VM-billet.
Den danske trup består af syv spillere fra Parasport Aarhus og Parasport Aalborg. 

POWERCHAIR FLOORBALL
I september blev der for første gang i mange år afholdt et hjemligt stævne i Powerchair Floorball. Stævnet blev afviklet i Benløse med deltagelse af spillere fra fire klubmiljøer: Parasport Aarhus, Parasport Aalborg, Gymnastik- og Idrætsforeningen ORIENT og det nyligt etablerede miljø i Benløse Floorball Club.

Parasport Aarhus stillede med eget hold, mens spillerne fra Parasport Aalborg, Gymnastik- og Idrætsforeningen ORIENT og Benløse Floorball Club blev fordelt på to hold. Landstrænerteamet deltog gennem hele stævnet, og særligt for de nye spillere fra Benløse var dagen en vigtig mulighed for at komme i kamp.
Stævnet er et første skridt i arbejdet med at skabe mere regelmæssig national kamp- og stævneaktivitet i Powerchair Floorball.

PRESSALIT SPORTS ACADEMY
Søndag den 4. oktober bliver der afholdt det såkaldte Pressalit Sports Academy for trænere og holdledere i Idrættens Hus. Ud over at det er et godt sted at netværke trænere i mellem, vil der være indslag om fysiologi fra Team Danmark, et indslag fra Nicklas Bjaaland om PL i LA2028 og et indslag om forældrehåndtering.

SKYDNING
Der er blevet afholdt VM i Changwon i Sydkorea. Danmark sendte fire riffelskytter til VM for at se om vores EM-guldmedalje i holdkonkurrencen kunne veksles med en medalje i anden karat. Målet var helt klart en VM-medalje i holdkonkurrencen.
Sådan gik det ikke, Jens Frimann (Nykøbing Falster Skytteforening) en af vores atleter kom til skade i flyet og kunne ikke deltage i mesterskabet og dermed forsvandt medaljechancen.
10 mtr. Luftriffel stående Jan Winther (Bredstrup-Pjedsted Idrætsforening) skød sig i finalen med 623.0 og blev placeret som nr. 7 i verden
10 mtr. luftriffel liggende Martin Black Jørgensen (Næstved Skytteforening) kvalificerede sig til finalen hvor han blev nr. 6 af de i alt 66 deltagere.

SHOWDOWN
Showdown er en sport hvor der føres en rangliste over atleternes præstationer.
Ranglisten indeholder navne på 61 spillere der repræsenterer 13 forskellige klubber. 
Listen bliver opdateret efter hvert stævne, som idrætsudvalget arrangerer. 

SVØMNING
Svømning har været til både almen-EM og para-EM.
Alexander Hillhouse var inviteret til almen EM i Paris i midten af august og vandt den første guldmedalje, der nogensinde er blevet uddelt i en para-konkurrence til et almen EM. 
Vi er glade for at para-svømmerne var inviteret til at deltage i almen-EM og vi håber, at signalværdien deri kan være med til at øge graden af inklusion både nationalt og internationalt.

7-12.september var der EM i para-svømning i Kocaeli i Tyrkiet. Her stillede Danmark med 3 svømmere:
Freja Kvist, 20år fra AGF kvalificerede sig til 3 finaler med 2 7.pladser og 1 6.plads som resultat. I 200 medley slog hun en 21 år gammel dansk rekord.
Kasper Larsen, 17år fra Thisted vandt en overraskende sølvmedalje i 100m ryg i en meget tæt finale, hvor der kun var 2/10s mellem sølv og nr. 4.
Alexander Hillhouse, 22år (KVIK Kastrup) vandt 3 Guldmedaljer og slog Europarekord i 100 fly. Kun 3/100 fra verdensrekorden.
Danmark sluttede på en 12.plads i medaljetabellen ud af 38 deltagende nationer.
En flot indsats af de 3 unge svømmere!

SPECIAL OLYMPICS
Deltagelse i Special Olympics Sweden Invitational Games
I begyndelsen af september deltog Parasport Danmark med 43 atleter og 13 trænere/ledere ved Special Olympics Sweden Invitational Games i Malmö. Danmark var repræsenteret i seks idrætter, og stævnet var særligt interessant, fordi det var første gang i Europa, at et officielt sanktioneret Special Olympics-stævne blev afviklet med deltagerbetaling.

Udover Special Olympics World Games er det sjældent, at vi har mulighed for at deltage med så mange idrætter samlet ved samme internationale stævne. Det gav en særlig følelse af at være en del af én stor dansk delegation, hvor atleter og trænere kunne følge hinandens konkurrencer, heppe på tværs af idrætter og dele oplevelser undervejs. Det stærke fællesskab er noget af det, der gør Special Olympics helt særligt, og som vi normalt kun oplever ved de store World Games.
For atleterne betød stævnet nye venskaber og fællesskaber på tværs af både idrætter og landegrænser. Samtidig gav det trænere og ledere gode muligheder for at udveksle erfaringer og skabe nye internationale kontakter. Den slags møder og netværk er med til at udvikle både aktiviteterne og kvaliteten af arbejdet hjemme i Danmark.

Samlet set var stævnet en rigtig god oplevelse og endnu en påmindelse om, hvor stor værdi internationale aktiviteter har. De giver ikke alene sportslige udfordringer, men også fællesskab, inspiration og læring for både atleter, trænere og organisationen som helhed.

Stigende muligheder for dansk deltagelse i europæiske Special Olympics-stævner
Vi oplever i øjeblikket en meget positiv udvikling på Special Olympics-området i Europa. Antallet af internationale stævner er stigende, og samtidig modtager Parasport Danmark flere invitationer til deltagelse end tidligere. Vi er efterhånden kommet på gæstelisten til en række arrangementer, hvilket afspejler et stærkere internationalt netværk og en voksende interesse for dansk deltagelse.

For både atleter og trænere er det noget særligt at få mulighed for at repræsentere Danmark internationalt. Det giver motivation, stolthed og oplevelser, som rækker langt ud over de sportslige resultater. Mange beskriver det som "ekstra krymmel på kagen" i deres engagement i idrætten.

Ved et Special Olympics-svømmestævne på Malta tidligere i september vakte de danske atleter positiv opmærksomhed med deres høje tekniske niveau. Efter stævnet blev vores trænere kontaktet af repræsentanter fra andre nationer, der ønskede at høre mere om den danske tilgang til træning og udvikling. Det understreger, at Danmark ikke blot deltager, men også bidrager med viden og inspiration til det internationale Special Olympics-fællesskab.

Vi forventer samtidig, at værtskabet for det internationale Special Olympics-stævne i Kolding i april vil styrke Danmarks synlighed yderligere og skabe nye relationer på tværs af landegrænser.

Samlet set tegner der sig et billede af et voksende internationalt engagement med flere muligheder for danske atleter og trænere i de kommende år. Det er en udvikling, som både styrker oplevelserne for deltagerne og udviklingen af Special Olympics i Danmark, samt er med til at fastholde landstrænerens engagement og interesse.

Special Olympics Håndbold sæsonen 2026/27
Tilmeldingen til Special Olympics Håndbold-sæsonen 2026/2027 er nu afsluttet, og udviklingen fortsætter i den rigtige retning. Hele 28 klubber har tilmeldt i alt 45 hold, hvilket vidner om stor opbakning og en fortsat voksende interesse for Special Olympics-håndbold rundt om i landet. Den kommende sæson forventes at byde på i alt 15 stævner fordelt over hele landet, hvilket giver mange muligheder for gode kampe, fællesskab og sportslige oplevelser.

Det er særligt positivt, at nye klubber fortsat finder vej til fællesskabet. Samtidig har der været interesse for at etablere en ny regional turneringsstruktur. De geografiske afstande mellem klubberne på Fyn og i Sønderjylland har dog gjort det vanskeligt at skabe et bæredygtigt grundlag allerede i denne sæson.

Bag de flotte tal ligger et stort arbejde fra håndboldudvalget, som gennem tæt dialog med både eksisterende og nye klubber arbejder for at skabe de bedst mulige turneringstilbud. Hvert år skal der findes en balance mellem klubbernes ønsker, geografien og de praktiske rammer, så holdene får så mange gode og meningsfulde kampe som muligt.

Special Olympics Kunstskøjteløb
Arbejdet med at udbrede kendskabet til Special Olympics Kunstskøjteløb fortsætter, og i den sidste weekend i september samlede vores to landstrænere otte deltagere til en træningsweekend i Silkeborg.
Weekenden bød på masser af tid på isen, hvor deltagerne fik trænet deres færdigheder, samtidig med at de lærte hinanden bedre at kende. Der var også fokus på at introducere Special Olympics-konceptet og de muligheder, der følger med at være en del af fællesskabet. Derudover blev der fortalt om det internationale kunstskøjteløbsstævne i Slovenien til december, som kan blive en spændende mulighed for danske løbere. Samlingen i Silkeborg viste endnu en gang, at der er interesse for sporten, og at arbejdet med at udvikle Special Olympics Kunstskøjteløb i Danmark er godt på vej.


NYT OM PROJEKTER
TUMBLING STARS
Tumbling Stars har haft besøg af Nordea-fondens bestyrelse. Bestyrelsen var primo september ude at se en stor håndfuld af de mange projekter, de støtter, og Tumbling Stars var et af dem. I et ellers meget stramt og skemalagt program fra deres side, gik besøget over tid, da der var en masse spørgsmål. Vores konsulent i Nordea-fonden betegnede besøget som en kæmpe succes.

RISING STARS
Rising Stars har haft besøg af Elsass Fondens bestyrelse. Bestyrelsen afholdt møde i Parasport Danmark og sluttede dagen af med et besøg i bordtennisafdelingen i Brøndby.
Onsdag d. 30. september får bordtennisafdelingen igen besøg. Denne gang af en af de største engelske parasportsklubber, Brighton. De skal med besøget blandt andet afdække, om der er nogle af de metoder, der bliver brugt i Rising Stars, som de kan overføre til England.

Der er indledende samtaler med forskere fra Københavns Universitet i forhold til et muligt projekt omkring neurostimulering og unge bordtennisspillere med CP.
Flere af spillerne er nu så dygtige, at deres internationale klassifikation står for døren. Processen med at indsamle alt materialet er så småt gået i gang.


NYT FRA UDVIKLINGSAFDELINGEN
BEVÆG DIG FOR LIVET SOM VEJ TIL FORENINGS - OG NETVÆRKSAFTEN
I samarbejdet med DAI - Idræt for sindet og DGI er opstået samarbejder på landsdels-foreningsniveau. Derfor kunne vi afvikle den første, fælles foreningsaften for foreninger der har tilbud for eller interesse i idræt for udøvere med handicap, særlige behov eller psykisk sårbarhed. Den blev afviklet i DGI Sydvests geografi med deltagere fra foreninger i Varde, Vejen, Billund, Esbjerg Kommune. Der var 35 deltagere fra foreninger, kommuner og de tre organisationer og begejstringen var stor. Det er tydeligt, at foreninger gerne vil mødes på tværs og inspireres af os og hinanden, og alle foreninger vil gerne deltage i lignende arrangementer igen. Der er derfor gode erfaringer at trække med fra sådan en aften:

· På linje med det, klubundersøgelsen viste, er der et ønske om faciliterede netværk. Deltagerne synes det var fint, at det var regionalt fremfor fx kommunalt.
· Det fungerede rigtig fint at have foreninger på tværs af DAI, DGI og PDK trods stor forskellighed i deltagergruppen. Der var både trænere og ledere på tværs af målgruppe og alder, samt udøvere fra IFS- og parasportforeninger.
· Det er nemmere at få tilstrækkeligt med deltagere, når vi breder geografien og indgår i samarbejde med andre organisationer
· Det er en god både at vise Parasport Danmark-flaget for de foreninger, der har målgruppen i foreningen, enten på tilpassede hold eller inkluderet på almene hold, men ikke kender forbundet. 
· Det er en model der vil kunne kopieres i andre geografier, men formentligt ikke til alle landsdelsforeninger, medmindre geografien deles op. 
 
ERFA-GRUPPE MØDE MED SOCIALRÅDGIVERNE I HANDICAPORGANISATIONERNES HUS
Parasport Danmark har i september deltaget i et møde med ERFA-gruppen for socialrådgivere i Handicaporganisationernes Hus. Formålet var todelt. Dels at give gruppen et kort indblik i Parasport Danmark og vores arbejde med brobygningsredskabet Ny i parasporten. Ny i parasporten kan nemlig bruges når socialrådgiveren mødes med en borger med handicap eller særligt behov, der ønsker hjælp til at finde vej til idrætten. Det andet formål var at dele de udfordringer som atleter møder i mødet med kommunale og statslige ordninger, og drøfte hvordan vi kan sammen kan gøre vejen til idrættens fællesskaber lettere for mennesker med handicap eller særlige behov.

NYT FRA KOMMUNIKATION & KOMMERCIEL
MESTERSKABER
Sensommeren har budt på en masse mesterskaber, som vi har dækket på sociale medier og på web. Nedenstående er tre aktuelle dækninger som har haft god effekt.

VM I KØRESTOLSRUGBY BLEV SENDT LIVE PÅ DR
Trods signalproblemer fra Brasilien i starten oplevede vi stor interesse for muligheden for at følge kampene på DR. Vores vurdering er derfor, at dækningen blev godt modtaget.

SÆRLIG STOR SYNLIGHED PÅ SOCIALE MEDIER UNDER VM I PARADRESSUR
Opslagene fra VM i paradressur nåede bredt ud. På Parasport Danmarks Facebook/Instagram blev et opslag om Tobias Thorning Jørgensens sølvmedalje vist 115.000 gange, mens et opslag om Katrine Bjelke Kristensens sølvmedalje på Danmark til PL-kanalen blev vist 179.000 gange.

STOR INTERESSE FOR MESTERSKABSINDHOLD
Generelt klarer vores opslag om internationale mesterskaber sig godt med stor rækkevidde, mange kommentarer og opbakning til atleterne på tværs af vores kanaler. Programgrafikker for kommende internationale stævner er blandt de opslag, der når længst ud. Vi vurderer, at det afspejler en stor interesse for at følge atleterne og få overblik over, hvornår de konkurrerer. Interessen ses både på Parasport Danmarks profiler, der favner parasporten bredt, og på Danmark til PL, der har fokus på eliteparasport.

TEAM TOYOTA KAMPAGNE
I midten af september lancerede vi det nye Team Toyota i pressen, på web og sociale medier. Teamet består for første gang udelukkende af paraatleter: Emma Lund, Peter Rosenmeier og Daniel Wagner. Offentliggørelsen skete i forlængelse af en række optagedage med Toyotas marketingsbureau, der arbejder på en kampagnevideo, som publiceres i efteråret på Ocean Outdoors skærme rundt i landet og gennem paid annoncering på sociale medier.
 
Nyt magasin på gaden
I den netop udsendte udgave af magasinet Parasport, tager den overordnede fortælling udgangspunkt i samarbejde. Vi har på det nye tiltag ”åbne redaktionsmøder”, indhentet gode input fra kollegaerne i sport og udvikling på historier der fortjener yderligere opbakning. Derfor indgår der bl.a. historier om En del af holdet/Hele Danmarks Klubhus, Paraleg, idræt & fællesskaber, Dual Career med Team Danmark og partnerskabet med EWII.
 
EWII
Parasport Danmark deltog i september i en medarbejderdag hos toppartner EWII, hvor medarbejderne fik mulighed for at komme tættere på parasporten og vores arbejde.
René Sloth Dam og Kristoffer Kristensen fra Parasport Danmarks underviserkorps fortalte om deres egne erfaringer og introducerede medarbejderne til parasporten. Efterfølgende fik deltagerne selv mulighed for at prøve kræfter med kørestolsrugby.
Dagen bød på stort engagement og nysgerrighed og var samtidig et godt eksempel på, hvordan partnerskabet med EWII også kan aktiveres internt og skabe både oplevelser, indsigt og engagement blandt medarbejderne.

EWII har også takket ja til at udnytte muligheden for en kampagne hos vores partner Ocean Outdoor, der med omkring 680 digitale Loop-skærme, der bl.a. kan opleves i gadebilledet og i de danske storcentre, sikrer kampagnen landsdækkende eksponering. I en kort video fortæller EWII at stolt bakker op om Parasport Danmark. 

Efteråret og det kommende årsskifte er en vigtig periode for Parasport Danmarks kommercielle partnerskaber. Flere eksisterende aftaler står foran genforhandling, og det giver samtidig anledning til dialog om, hvordan samarbejderne kan udvikles og styrkes i de kommende år. Ambitionen er både at fastholde stærke og værdiskabende partnerskaber og at skabe et godt fundament for den fortsatte kommercielle udvikling.
Bestyrelsen orienteres nærmere om status, igangværende dialoger og perspektiver under et særskilt punkt på dagsordenen.

DET NYE CRM-SYSTEM
Efter en længere periode med afklaring, forberedelse og arbejde bag kulissen er vi nu nået dertil, hvor vores nye CRM-system stort set er klar til at blive en del af hverdagen i Parasport Danmark. Det nye system skal give medarbejderne i Parasport Danmark ét samlet sted at arbejde med klubber, udvalg, frivillige og øvrige relationer. Målet er bedre og mere valide data, lettere adgang til fælles viden, fælles videns- og dataindsamling og færre manuelle arbejdsgange. Torsdag den 22. oktober holdes onboarding med introduktion til systemet, de vigtigste funktioner og den måde, vi fremover skal arbejde med CRM på. 
Herefter begynder den egentlige udrulning, hvor vi, fx gennem sidemandsoplæring tager systemet i brug og lære det gennem de konkrete opgaver, vi hver især arbejder med.

	
[bookmark: _Hlk149825940]Ad 8	Nyt fra bestyrelsens medlemmer
Nyt fra JP:
Siden seneste bestyrelsesmøde har jeg deltaget i en række nationale og internationale aktiviteter med relevans for Parasport Danmark og den paralympiske bevægelse.
 
Nordisk samarbejde – Island
Jeg deltog i september i møder i Reykjavik i forbindelse med markeringen af 50-året for det nordiske parasportsamarbejde. Det nordiske samarbejde blev etableret i Island for 50 år siden, og jubilæet samlede repræsentanter fra de nationale paralympiske komitéer (NPC) og nationale olympiske komitéer (NOC) fra de nordiske lande.
 
Der blev afholdt både et fælles møde mellem de nordiske NOC'er og NPC'er og et separat møde mellem de nordiske NPC'er. Det gav mulighed for dels at drøfte fælles nordiske idrætspolitiske og organisatoriske emner, dels mere specifikke spørgsmål vedrørende udviklingen af det paralympiske samarbejde i Norden. IPC's præsident Andrew Parsons deltog ligeledes i markeringen og i det fælles NOC/NPC-møde.
 
Parasport Fredericia – 50-års jubilæum
Jeg deltog i fejringen af Parasport Fredericias 50-års jubilæum. Det var en god anledning til at markere en mangeårig lokal indsats for parasporten og anerkende det store frivillige arbejde, der gennem fem årtier har været med til at skabe idrætsmuligheder og fællesskaber for mennesker med handicap.
 
French Alps 2030 – IOC Coordination Commission
I min egenskab af IPC's repræsentant i IOC Coordination Commission for de Olympiske og Paralympiske Vinterlege French Alps 2030 deltog jeg i kommissionsmøde i Lyon.
 
Arbejdet i Coordination Commission følger forberedelserne frem mod legene i 2030 og giver samtidig mulighed for fra IPC's side at sikre, at de paralympiske perspektiver indarbejdes tidligt og konsekvent i planlægningen af blandt andet venues, transport, tilgængelighed, organisation og den samlede Games Experience.
 
IBSA – 45-års jubilæum i Tbilisi
Jeg var inviteret til Tbilisi, Georgien, i forbindelse med International Blind Sports Federation's (IBSA) 45-års jubilæum. Som en del af programmet fungerede jeg som ordstyrer for IBSA's åbne Executive Board Meeting.
 
IBSA har i 2026 haft et særligt program i anledning af organisationens 45-års jubilæum, og deltagelsen gav samtidig mulighed for dialog med repræsentanter fra blindesporten og den internationale paralympiske bevægelse.
 
IPC – CEO transition
Som Vice President og medlem af IPC Governing Board har jeg desuden deltaget i processen omkring afslutningen af Dr. Mike Peters' periode som CEO for IPC.
IPC offentliggjorde den 10. september, at Mike Peters efter syv år som CEO fratrådte stillingen pr. 30. september 2026. Han fortsætter som Senior Advisor på særlige initiativer. Fra 1. oktober er Deputy CEO Kristina Molloy udpeget som Interim CEO, mens IPC gennemfører en global rekrutteringsproces efter en ny permanent CEO.
 
Møde med Idrætsudvalget for para-svømning
Jeg deltog endvidere i møde med Idrætsudvalget for para-svømning. Drøftelsen tog navnlig udgangspunkt i tre spørgsmål:
 
· IPC, inklusion og Virtus: Hvordan tegner fremtiden sig for øget inklusion, herunder særligt integrationen af Virtus-atleter?
· Samarbejdet mellem World Aquatics og World Para Swimming: Hvilke muligheder er der fremadrettet for et tættere samarbejde, og hvorfor er der i dag ikke et mere formaliseret samarbejde, der understøtter integration af para-svømning i den almene svømning?
· Parasport Danmarks fokus på Virtus og inklusion: Status på bestyrelsens fokus og på mulighederne for at gøre Virtus til en endnu tydeligere del af Parasport Danmarks arbejde samt generelt styrke inklusionen i den almene idræt.
 
Der var særligt fokus på det potentiale, som svømmemiljøet ser for større integration mellem para-svømning og den almene svømning, herunder erfaringerne fra European Aquatics.
 
DIF's budgetmøde og ekstraordinære repræsentantskabsmøde
Afslutningsvis deltog jeg den 2.-3. oktober 2026 i DIF's budgetmøde og ekstraordinære repræsentantskabsmøde i Idrættens Hus.
På det ekstraordinære repræsentantskabsmøde blev ændringer af DIF's love i forbindelse med ændringerne af antidopingstrukturen behandlet. Ændringerne, herunder nedlæggelsen af Dopingnævnene som organer under DIF, blev vedtaget.
 
Budgetmødets dagsorden omfattede blandt andet:
· Orientering fra DIF's formand
· AI i DIF-idrætten
· Idrættens Ledelsesgrundlag
· Principper for god organisationsledelse
· Budgetudkast 2027
· TrænerID
· Indblik i DIF's "Maskinrum"
· Orientering fra Team Danmark.
 
Under "Maskinrummet" blev der blandt andet orienteret om DIF's politiske interessevaretagelse. Der var fokus på den nye regering og regeringsgrundlaget samt DIF's arbejde med at positionere idrætten i forhold til de politiske prioriteringer.
 
DIF orienterede om møder og dialog med relevante ministre, politiske ordførere inden for forskellige ressortområder samt nye medlemmer af Folketinget. Formålet er at sikre, at idrættens interesser og samfundsmæssige betydning indgår bredt i det politiske arbejde og ikke alene inden for det traditionelle idrætsområde.
 
Der var herudover betydeligt fokus på ledelse og organisationsudvikling gennem Idrættens Ledelsesgrundlag og principperne for god organisationsledelse samt på DIF's økonomiske prioriteringer i budgettet for 2027.
 
Samlet har perioden således været præget af en betydelig aktivitet både nationalt og internationalt med fokus på interessevaretagelse, international repræsentation, governance, inklusion og den fortsatte udvikling af parasporten.

Nyt fra ALK:
Siden sidst har jeg været til møde i Udvalg for Globalt Samarbejde. Vi fik budt velkommen til Rikke og Jens Boe og sagt farvel og tak for en kæmpe indsats til Ole Ansbjerg, som valgte at træde ud af udvalget efter mere end 30 års indsats, først som konsulent og siden som frivillig. 
Der var opbakning til udvikling af en strategi for udvalget, og at den kan indgå som en del af en samlet international strategi for Parasport Danmark. Planen er nu, at Teis Corneliussen vil sætte gang i en arbejdsproces, som tager udgangspunkt i det eksisterende strategiske spor for international interessevaretagelse. 

Jeg har også været med til redaktionsmøde for magasinet Parasport. Et spændende nyt initiativ er "åbent redaktionsmøde", hvor kommunikation samler konsulenterne til et møde på teams for at høre, hvad der rører sig, og hvilke gode historier man kan finde til magasinet eller til PD's øvrige kommunikationskanaler. Det kommer der mange gode idéer ud af. 

 
Nyt fra JH:
Siden sidst har jeg faciliteret møde med Socialrådgiverne fra handicaporganisationerne.

Line og jeg afholdt ERFA-gruppe møde med socialrådgiverne i Handicaporganisationer-nes Hus.
Formålet var todelt. Dels at give gruppen et kort indblik i Parasport Danmark og vores arbejde med brobygningsredskabet Ny i parasporten. Ny i parasporten kan nemlig bruges når socialrådgiveren mødes med en borger med handicap eller særligt behov, der ønsker hjælp til at finde vej til idrætten. Det andet formål var at dele de udfordringer som atleter møder i mødet med kommunale og statslige ordninger, og drøfte hvordan vi kan sammen kan gøre vejen til idrættens fællesskaber lettere for mennesker med handicap eller særlige behov.
Line fik sedler med retur på de enkelte socialrådgivere og deres handicaporganisation, som vi kan rette henvendelse til og indgå samarbejde med omkring aktivitetshjælpemidler, klagesager, rådgivning og vejledning.

Nyt fra LvdK:
· 26. august deltaget online i World Boccia GA. Vores foretrukne kandidater blev alle valgt ind i bestyrelsen. Jeg har sendt et par andre relevante informationer videre til idrætskontakten Anne-Dorte og bocciaudvalget.
· Afholdt et par møder omkring den kommende Frivilligforsamling (fremover Frivilligforum).
· 2. september deltaget i VOH bestyrelsesmøde og medarbejderseminar.
· 29. september afholdt breddeudvalgsmøde, hvor vi blandt andet planlagde, hvordan processen omkring idrætsudvalgenes budgetansøgninger skal behandles i år.
 
Nyt fra TRT:
Nyt om VOH
Den største gode nyhed er om VOHs finansieringssituation. Som nogle måske husker var det planen, at den nye grundfinansieringsmodel ville skulle træde i kraft for VoH allerede i 2027 (med risiko for væsentlig reduktion af vores grundmidler). 

Pga. valg i 2026 er dette arbejde dog forsinket, og i torsdags kom der nyt omkring grundfinansieringen:https://www.sm.dk/nyheder/nyhedsarkiv/2026/okt/endelig-model-for-grundfinansiering-kraever-mere-involvering-af-civilsamfundet

Her bekræftes det, som vi havde en fornemmelse af - at vedtagelsen og implementeringen af modellen udskydes. Dette betyder vi også i 2028 'mekanisk' forlænges, og der er således afsat 6,6 mio. til VOH i 2028.

Dette giver VOH en langt bedre indkøring frem mod evt. indtræden i grundfinansieringsmodellen fra 2029 og giver VOH og ny direktør og bestyrelse (uanset afsæt) en bedre proces med ny strategiudvikling i 2027 også med blik for kriterier i modellen.

Det er en stor lettelse oveni processen med ansættelse af ny direktør.

I den forbindelse har Muusmann lavet en udvidet for-interviewrunde, hvor nogle af jer er interviewet om VoH’s dna, mulige fremtid og retninger, for at skabe det bedste fundament i forhold til rekruttering af den rette til jobbet. Her ses kompetence og stillingsprofil: https://muusmann.career.emply.com/api/integration/v2/files/250a35c2-8d02-45ba-8036-52f76f6a5ef8/content

Stillingen er nu slået op:
https://eur03.safelinks.protection.outlook.com/?url=https%3A%2F%2Fwww.linkedin.com%2Ffeed%2Fupdate%2Furn%3Ali%3Aactivity%3A7510982155062132736%2F&data=05%7C02%7Ctrt%40parasport.dk%7C3e91977e6c74471106aa08df1ed065d9%7Cd34c71f2fdc44dff8a7d5797d5e61df6%7C0%7C0%7C639263552670308369%7CUnknown%7CTWFpbGZsb3d8eyJFbXB0eU1hcGkiOnRydWUsIlYiOiIwLjAuMDAwMCIsIlAiOiJXaW4zMiIsIkFOIjoiTWFpbCIsIldUIjoyfQ%3D%3D%7C0%7C%7C%7C&sdata=Jumf1qkXxC2VEyHnj5sf84%2FoUrPs0LVw%2Fm4uCH5Mdrc%3D&reserved=0
(del gerne fra LinkedIn eller hjemmesider) Frist er 25.10. 
Der er etableret et dedikeret ansættelsesudvalg og nu venter vi bare spændt.

Frivillighedsundersøgelse
Vi har pt et spørgeskema ude, der handler om mennesker med handicaps erfaringer med frivilligt arbejde. Svarfristen er d. 12. oktober, og vi forventer at have udarbejdet en rapport med de væsentligste fund inden året er omme.

	Aktivitetshjælpemidler
Vi har sat gang i arbejdet med en forundersøgelse af hvilke potentialer og barriere, der er i forbindelse med at finde på en ny og bedre låne-, leje- og afprøvningsordning. Pt planlægger vi efter at færdiggøre projektet i løbet af foråret.

SAGER TIL ORIENTERING

Ad 9	Kommende bestyrelsesdøgn – overordnet program og praktiske oplysninger
	Bilag: forklæde 
Resumé: Det kommende bestyrelsesdøgn er planlagt til at finde sted på Haraldskær Sinatur Hotel og Konference, Skibetvej 140, 7100 Vejle fra fredag den 30. oktober kl. 16.00 til lørdag den 31. oktober kl. 15.00. Der er sendt kalenderinvitationer ud.

Det overordnede program for døgnet er, at tiden inden middag fredag vil blive brugt på at kigge nærmere ind i sammensætningen af bestyrelsen og ikke mindst give mulighed for at øge kendskabet til hinanden.

Lørdag aften vil være helliget en god middag og socialt samvær.

Efter morgenmaden lørdag vil programmet kredse om at kigge nærmere på organisering og handlinger på baggrund af klubundersøgelsen og dialogmøde samt den aktuelle situation i PD.

Både fredag og lørdag vil chefgruppen i Parasport Danmark komme med oplæg og lede processen, og der vil således ikke finder anvendelse af eksterne konsulenter.

Anbefaling til bestyrelsen: Det anbefales, at bestyrelsen tager orienteringen til efterretning.

Bestyrelsen tog orienteringen til efterretning.


Ad 10	Springbrættet
Bilag: forklæde, og notat
Resumé
Bestyrelsen besluttede på juni mødet 2025 at igangsætte en fokuseret form for projektorganisering og bevilge økonomi fra den strategiske egenkapital til dette. 
Det er aftalt, at bestyrelsen løbende orienteres om projektstyregruppens arbejde og udviklingen omkring oprettelsen af projekter.

Anbefaling til bestyrelsen: Bestyrelsen tager orienteringen til efterretning.

Bilag: Bilag 1 Opfølgning på projekter bestyrelsesmøde oktober 2026.

Relation til strategi/strategispor: Projektorganiseringen ”springbrættet” er tiltænkt som en mulighed for at klubber, samarbejdspartnere og andre interessenter kan opnå støtte til projekter relateret til Parasport Danmarks strategi og strategiske fokusområder. Netop derfor bliver hvert projektforslag vurderet og scoret, op mod disse.

Bestyrelsen tog orienteringen til efterretning.


Ad 11	Status på sponsor- og partneraftaler
	Bilag: forklæde
Resumé: Arbejdet med indgåelse af sponsor- og partneraftaler har siden 2021 været i rivende udvikling. Således er indtægterne gået fra ca. 4.6 mio. kr. til 12 mio. kr. i 2026 svarende til en stigning på mere end 160 %:

På mødet vil den gældende sponsor- og partnerstrategi kort blive genopfrisket, der vil blive præsenteret en kort status på de eksisterende partnerskabsaftaler, og endelig vil pointer fra en specialeafhandling på CBS vedr. Parasport Danmarks sponsor- og partnerskabspotentiale blive formidlet.
   
Anbefaling til bestyrelsen: Det anbefales, at bestyrelsen tager orienteringen til efterretning.

Bestyrelsen tog orienteringen til efterretning.


Ad 12	Status på udviklingsaftaler/partnerskabsaftaler
Bilag: forklæde, og oversigt

Resumé: 
Der er truffet strategisk beslutning om at samarbejde med interessenter er en vigtig forudsætning for Parasport Danmarks arbejde. Indgåelse af samarbejds- og udviklingsaftaler fremgår som direkte mål i spor 2 til de strategiske samarbejdsaftaler med DIF. 
Ud over at det er indskrevet som en målsætning i de strategiske spor, er det også vores overbevisning, at samarbejde og nogle gange konkret beskrevne samarbejdsaftaler, er en forudsætning for, at Parasport Danmark kan opnå visionen om at skabe idræts aktiviteter for mennesker med handicap af forskellig vis. I den forbindelse ønsker administrationen at informere bestyrelsen om både nuværende samarbejdsaftaler og forskellige dialoger, som har potentiale til at blive tættere samarbejdsrelationer på sigt. 

I bilag 1 fremgår alle nuværende udviklings- og samarbejdsaftaler. 

Der er løbende udvikling af nye samarbejdsrelationer og bestyrelsen orienteres løbende. 
I den sammenhæng er det værd at nævne, at der i forbindelse med projektet ”En del af sporten”- Idrætstilbud til B&U med udviklings handicap og særlige behov i udvalgte idrætsgrene- er aftale med Svømning, Basketball og Gymnastik. Samarbejdet er beskrevet og der er en proces i gang i forhold til at søge fondsbevillinger til projektet.

Det vedhæftede overblik er således et ”her og nu billede” Der kan forventes flere henvendelser og konkrete samarbejder i fremtiden. Bestyrelsen vil blive løbende informeret når der opstår nye væsentlige samarbejdsrelationer.  

Anbefaling til bestyrelsen: Bestyrelsen tager orienteringen til efterretning.

Bilag: Bilag 1 Oversigt over udviklings- og samarbejdsaftaler

Bestyrelsen tog orienteringen til efterretning.

SAGER TIL BESLUTNING

Ad 13	Bordtennisgulv i træningshal
	Bilag: forklæde
Resumé
Bordtennis Hallen i Idrættens Hus skal have skiftet det særlige bordtennisgulv som er lagt ovenpå hallens oprindelige gulv. Gulvet er slidt og kan ikke repareres yderligere. Slitagen betyder, at gulvet udgør en skadesrisiko for bordtennisspillere fra det danske landshold samt deltagerne på Rising Stars.
Omkostningen for udskiftningen af gulvet er 500.000 kr. Vi har søgt et antal fonde om hjælp og fået bevilget 150.000 kr. fra Aage og Johanne Loui-Hansens Fond. Desuden har Team Danmark og Danmarks Idræts Forbund bevilget 100.000 kr. hver.
Grunden til at DIF ikke vil betale for hele gulvet er, at gulvet er en specialrekvisit som ligger ovenpå det oprindelige gulv og derfor ikke er indeholdt i lejeafgiften.  Der er desuden skiftet til et bordtennis relevant lys i hallen indenfor det seneste år. Denne udgift har Team Danmark dækket sammen med DIF.
Dermed mangler der 150.000 kr. for at gulvet er fuldt financieret. Vi har været i dialog med Bordtennis Danmark som også bruger hallen, om en mulig samfinanciering af de resterende 150.000 kr. Bordtennis Danmark har bekræftet, at de vil betale 75.000 kr. til udskiftningen.  
Den forventede levetid på det det nye gulv er 15-20 år.
På den baggrund indstiller administrationen, at der bevilges 75.000 kr. fra den strategiske egenkapital til gennemførelsen af nyt gulv i Bordtennishallen i Idrættens Hus.

Anbefaling til bestyrelsen: Indstillingen har været til behandling i økonomiudvalget, som bakkede op om bevillingen. Det anbefales derfor, at bestyrelsen bevilger 75.000 kr. til gennemførelsen af nyt gulv i bordtennishallen i Idrættens Hus. 

Bilag: Ingen

Beslutning: Bestyrelsen besluttede at bevilge kr. 75.000 fra den strategiske egenkapital til nyt gulv i bordtennishallen.


Ad 14	Værtskab for IPC board meeting
Bilag: forklæde
Resumé:
IPC søger løbende værter til deres General Assembly, Membership Gathering og board meetings.

Der er afholdt indledende møder med Sport Event Denmark (SED) og allerede tænkt tanker om involvering af Kongehuset etc.

Før vi kan gå videre i en evt. ansøgningsproces for et board meeting ultimo 2027 eller primo 2028, er det afgørende, at de nødvendige økonomiske ressourcer er til stede.

Det forventes at de samlede udgifter til værtskabet vil være kr. 450.000. SED har uforpligtende tilkendegivet, at de vil støtte med kr. 200.000. 

Der vil blive arbejdet på at opnå andre indtægter i form af fondstilskud el. lign, men i udgangspunktet er der behov for, at bestyrelsen stiller en underskudsgaranti på kr. 250.000, som tages fra den strategiske egenkapital. 
 
Anbefaling til bestyrelsen: Det indstilles, at bestyrelsen beslutter at stiller kr. 250.000 i underskudsgaranti i forbindelse med NPC Denmarks eventuelle værtskab for et IPC board meeting ultimo 2027 eller primo 2028.

Beslutning: Bestyrelsen besluttede at stille en underskudsgaranti fra den strategiske egenkapital på kr. 250.000. 


Ad 15	National Board – Kommissorium
Bilag: forklæde, og kommissorium
Resumé:
Special Olympics i Danmark er i udvikling med stigende deltagerantal, øget kompleksitet og voksende krav til kvalitet, sundhed og dokumentation. Samtidig stiller Special Olympics International (SOI) krav til governance, bestyrelsessammensætning og ledelsesstruktur for fortsat akkreditering. 

Der er derfor behov for:
•	En tydelig national strategisk retning
•	Styrket koordinering på tværs af aktører
•	Ensartede standarder og kvalitetsniveau
•	Øget fokus på partnerskaber og finansiering

National Board skal sikre en langsigtet, sammenhængende og bæredygtig udvikling af Special Olympics i Danmark.
Boardet skal:
•	Sætte strategisk retning
•	Understøtte udvikling og kvalitet
•	Styrke samarbejde og synlighed
•	Sikre overensstemmelse med internationale krav
Der har tidligere været etableret et National Board bestående af bestyrelsen samt en udpeget atlet- og pårørenderepræsentant. Boardet har dog primært haft karakter af en formel konstruktion for at opfylde krav og har i praksis kun i begrænset omfang været aktivt.
Anbefaling til bestyrelsen	Det indstilles, at der etableres et Special Olympics National Board som strategisk, rådgivende og kvalitetssikrende organ for Special Olympics-indsatsen i Danmark.
Boardet forankres i den eksisterende organisering (i Parasport Danmark) med tydelig rollefordeling mellem strategi (Board) og drift (sekretariat).

Bilag: Kommissorium

Beslutning: Bestyrelsen vedtog det foreslåede kommissorium, dog med tilføjelse af Parasport Danmarks vision og overvejelse af samarbejde med LEV og landstrænere omkring udpegelse af trænerrepræsentant.

Bestyrelsen får et revideret udkast til kommissorium sendt ud. 

JPE indsamler interessetilkendegivelse vedr. bestyrelsens repræsentation i SO national til board.

